બિહારના ફસીહની બેેંગ્લોર અને દિલ્હીના વિસ્ફોટોમાં કથિત સંડોવણી
દિલ્હી અને બેંગ્લોરમાં થયેલા બોંબ વિસ્ફોટના કાવતરા ઘડવામાં સંડોવાયેલ ફસીહ મોહંમદ અંગે વધુ પુરાવાઓ આપવાની માંગ સાઉદી અરેબિયા દ્વારા કરવામાં આવી છે. ભારત દ્વારા ફસીહના પ્રત્યાપર્ણની માંગ કરવામાં આવી છે.
આ સંબધમાં સાઉદી સત્તાવાળાઓ દ્વારા ઇન્ડિયન મુજાહિદીન સાથે ફસીહનાં સંબધ હોવાના તથા આતંકવાદી ઘટનાના કાવતરામાં તેની ભૂમિકા સ્પષ્ટ કરતાં પુરાવા માંગવામાં આવ્યા છે તેમ આજે સત્તાવાર સૂત્રોએ જણાવ્યું હતું.
બિહારમાં જન્મેલ ફસીહ એન્જિનિયર છે અને ઇન્ડિયન મુજાહીદીનનો સભ્ય છે. બેંગ્લોરમાં ચિન્નાસ્વામી સ્ટેડિયમમાં થયેલ વિસ્ફોટ તથા ૨૦૧૦માં દિલ્હીની જામા મસ્જિદની બહાર થયેલા ગોળીબારમાં તેની સંડોવણી હોવાના આરોપ મૂકવામાં આવ્યા છે. દિલ્હી અને કર્ણાટક પોલીસ દ્વારા ફસીહને વોન્ટેડ જાહેર કરવામાં આવ્યો છે.
સુત્રોએ જણાવ્યું હતું કે સાઉદી અરેબિયા દ્વારા ફસીહના કેસની વિગતો તથા આ કેસમાં પકડાયેલા અન્ય આરોપીઓના નિવેદનોની નકલ માંગવામાં આવી છે. ઉલ્લેખનીય છે કે ફસીહને સોંપવાની ભારતની માંગ અંગે સાઉદી અરેબિયાએ અગાઉ જ જણાવી દીધુ હતું કે તે ફસીહની ભૂમિકાની તપાસ કર્યા પછી જ આ સંબધમાં નિર્ણય લેશે.
સાઉદી અરેબિયાએ જણાવ્યું હતું કે ફસીહ મોહંમદને પ્રત્યાપર્ણ અંગેનો નિર્ણય લેવામાં વધુ સમય લાગશે. જો કે સાઉદીમાં તેની અટકાયત કરી લેવામાં આવી છે અને ત્યાંની સરકાર તેના સાઉદીમાં વસવાટની તપાસ કરી રહી છે.